钦定古今图书集成/方舆汇编/边裔典/第023卷 > 明一
## 钦定古今图书集成/方舆汇编/边裔典/第023卷 > 明一

### 太祖洪武二年高丽遣使入贡赐金印诰命封为高丽国王

按《明外史朝鲜传》：“朝鲜，箕子所封国也。汉以前曰朝
鲜，始为燕人卫满所据，汉武帝平之，置真番、临屯、乐
浪、元菟四郡。汉末，有扶馀人高氏据其地，改国号曰
高丽，又曰高句丽，居平壤，即乐浪也。已，为唐所破，东
徙。后唐时，王建代高氏，兼并新罗、百济地，徙居松岳，
曰东京，而以平壤为西京。其国北邻契丹，西则女直”，
南曰日本。元至元中，西京内属，置东宁路总管府，画
慈悲岭为界。明兴王高丽者王颛，太祖即位元年，遣
使赐玺书，二年送还其国流人，颛表贺贡方物，且请
封爵。帝遣符玺郎偰斯赍诏及金印诰文，封颛为高
丽国王，赐历及锦绮。其秋，颛遣总部尚书成惟得、千
牛卫大将军金甲两上表谢，并贺天寿节。中宫及皇
太子皆有献，因请祭服制度，帝命工部制赐之。冬十
月，惟得等辞归，帝从容问：“王居国何为？城郭修乎？兵
甲利乎？宫室壮乎？”顿首言：“东海波臣惟知崇信释氏，
他未遑也。”遂以书谕之曰：“古者王公设险，未常去兵。
民以食为天，而国必有出政令之所。今有人民而无
城郭，人将何依？武备不修则威弛，渤海之地不耕则
民艰于食。且有居屋，无厅事无以示尊严。此数者朕
甚不取也。夫国之大事，在祀与戎，苟阙斯二者而徒
事佛求福，梁武之事可为明鉴。王国北接契丹、女直
而南接倭，备御之道，王其念之。”因赐《六经》《四书通鉴》
等书。先是，高丽使言王有侄女，遭乱相失，帝令中使
访得之，至是给衣粮，令护归。

按《明会典》。“洪武间。赐国王大统历。及锦绣绒绮。王母
妃金绮纱罗。相国等官彩段纱罗。又赐庙社乐器。”
按《朝鲜史略》。王颛十七年。〈元至正二十八年明太祖洪武元年〉罢国子
监试都谏议。侍中《柳濯》《郑思道》上书极谏《影殿》之役。
王怒下濯等于巡军欲杀之。命《李穑》制教谕众。穑请
罪名而不奉教王大怒，并下穑于狱，使《李仁任》鞫之。
《穑》曰：“今濯在狱穑为问事官而敢尽言者欲王动心
省悟也。”因泣下。《仁任》具以闻。王感悟命释濯等。元风
人《郭仪》每月遇名日往《灵山》奠旽父坟，令直坟者具
辞达旽。旽惊喜，召之拜正言，后除按廉使。辛旽杀柳
淑。初，淑之退归也，于饯席作诗，末云：“不是忠衰诚意
薄，大名之下久居难。”旽阴求淑罪。有人为旽诵此诗，
谮于王曰：“淑以句践比上范蠡，自比罪莫大焉。”王乃
命杖之，除名籍没，旽遣人缢杀之。初家人送龙脑，又
谓不如走，乃送良马。淑曰：“君父，天也，天可逃乎！死生
有命，亡将何之！”遂就死，颜色如平时，人皆为之流涕，
其子实与厚皆流窜。及旽诛，王始知其然，悼甚，雪其
冤，谥文僖。《金文铉》谮《辛旽》弑其父达祥及其兄君鼎。
初，《文铉》夜入其兄君鼎妾房见捕，其父欲黜之，故谮
于旽。遣礼仪判书张子温聘于吴王，王礼接甚厚，使
六部御史台宴会。至台宴日，张乐。大夫谓子温曰：“宪
司之会，未曾用乐，今日之乐，为使臣耳。”子温曰：“乐以
和为主，诸公既以和气相接，何必用乐。”夫子曰：“礼云
礼云，玉帛云乎哉？乐云乐云，钟鼓云乎哉？”大夫曰：“尚
书既知礼乐之本，不必用乐。”乃止。吴王闻之，加厚礼
以遣。十八年，用循资格。明太祖高皇帝遣符宝郎偰
斯赐王玺书以谕之。于是停元至正年号，行洪武年
号，七月为始，王遣洪尚、戴如明贺登极。王谒太后，语
及旱甚，太后曰：“王知天之所以旱欤，奈何委政臣下，
多杀有功无罪之人，大兴土木，致伤和气耶？”因泣下
沾襟。王有不豫色曰：“母后何以彰子之过，若是其甚
耶？”自是孝衰，盖因旽谮也。

洪武三年，高丽表谢贡方物。中书有请征其私货税，
及禁携中国物，俱不许。

按《明外史朝鲜传》：“洪武三年正月，命使往高丽，祀其
国山川之神。是岁，颁科举诏于高丽，颛表谢，贡方物，
并纳元所授金印。中书省言，高丽使者入贡，多赍私
物货鬻宜征税。”又奏“使者多携中国物出境，禁之便。
俱不许。”时高丽贡献数至，元旦及圣节皆遣使朝贺，
岁以为常。

洪武五年，定高丽朝贡之礼。

按《明外史朝鲜传》：洪武五年，颛表请遣子弟入太学。
帝曰：“入学固美事，但涉海远不欲者，勿强。”又请徙耽罗国所留蒙古人及征兰秀山逋寇，诏不许。时贡使
洪师范、郑梦周等共百五十馀人来京，师范等三十
九人失风溺死。帝悯之，遣元枢密使延安答里往谕，
入贡毋数。而颛复遣其门下赞成事姜仁裕来贡马。
其贺正旦使金湑等已先至，帝悉遣还。谓中书省臣
曰：“高丽贡献繁伙，既困敝其民，涉海者复致覆溺。古
者诸侯于天子，比年小聘，三年大聘，九州之外，世见
而已。高丽去中国近，稍知礼乐，宜遵三年一聘之礼，
贡物惟所产，毋过侈。其明谕朕意。”

按《朝鲜史略》：二十年，前长沙监务李存吾卒。存吾，庆
州人，早孤力学，慷慨有志节，简重寡言。年十馀，赋《江
涨》诗云：“大野皆为没，孤山独不降。”识者异之。及疏逆
旽贬黜，退居公州之石滩，旽势益炽，忧愤成疾。疾革，
令左右扶起，曰：“旽尚炽乎？”曰：“然。”还卧，曰：“旽亡，吾乃亡。”
返席未安而逝。后王思其忠，赠成均大司成。其子来，
时年十岁，王手书谏臣存吾之子安国，下政房授直
长。安国来，小字《辛旽》，谋反伏诛，王叹曰：“益斋尝言，旽
骨相似古凶人，必贻后患。先见之明，不可及已。”旽初
以僧行见信于王，既纳金兰女，又蓄妾无算，卿大夫
妻貌美者，必密招私之。凡在朝者，希恩畏威，争献臧
获宝器。王犹以不受禄，不近色，不置田园。信重之旽，
恣行威福，恩仇必报。世家大族，诛杀殆尽，出则侍中
以下拥前后，道路为之俱塞，党与满朝，人谓权王，王
亦有不自安之意。旽自知所为，恐王忌之，遂谋不轨，
反王谒陵，设伏道旁，未成，更谋刻日举事。门客李韧
阴籍记之，为《匿名书》，投金续命第。续命上闻王命，分
肫党，鞫之俱服。以尹桓为门下侍中《韩方信》为赞成
事，《李穑》为政堂文学。《我太祖》知门下府事时王自以
为文武得人。王每召穑及《李仁复》必命左右净扫焚
香待之。《后尹桓》罢以《庆复兴》代之。召《牟尼奴》纳太后
宫。先是捕旽王谓近臣曰：“予尝至旽家幸侍婢生子
毋令惊动善保护之”子即《牟尼奴》也。至是召纳乃属
守侍中《李仁任》曰：“元子在，吾无忧矣。”因言有美妇在
旽第，闻其宜子，遂幸之，乃有此儿。初，林朴与上将军
李美冲曰：“汝知阿只事乎？”对曰：“臣知之矣。”朴怪之，及
出，以问美冲，美冲曰：“上尝铸金钱授臣，往旽家赐《阿
只》。”阿大喜，旽谓予曰：“上数幸吾家，非为我也。”美冲具
以闻，故上有是言。至是朴谓史官闵由谊、李至曰：“上
幸宫人生子，今已七岁。”以僧惠勤为王师，改官制。太
祖开国，立三省、六尚书，九寺、六卫，略仿唐制。成宗稍
加增损，内有省、部、台、院、寺、司、馆、局，外有牧、府、州、县，累
代遵守不失。忠烈、忠宣服事元朝，凡官爵之侔拟上
国者，悉改之，互相分更，官爵大紊。恭愍嗣位，二十年
之间，改官制者四，而或从旧制，或用新制，遂不胜其
繁矣。盖高丽立法之始，宰相统六部，六部统寺、监、仓
库，省不过五，枢不过七，繁简得中，宰相之职举，而庶
司百寮各供其职。及其弊也，省宰增至七八事。元以
来，事多仓卒，签议密直，每于都评议使司会议，而商
议之名又起，与国政者至六七十人。于是六部徒为
虚设，百司涣散无统，而政事不复修举。置子弟卫，选
年少美貌者属焉，以代言金《兴庆》总之。洪伦、韩安、权
缙、洪宽、卢瑄等在选中以淫秽得幸。王虑无嗣，使伦、
安辈强辱诸妃，冀其生男以为己子。定、惠、慎三妃死，
拒不从。王性不喜色，又不能御，故公主生时，御幸甚
希。及薨，虽纳诸妃，置诸别宫，不敢近。日夜悲思，公主
遂成疾。尝纳年少子婢于房中召伦辈乱之。王旁穴
窗壁视之及心歆动引伦等入卧内使为其状。《倭》船
二十七艘入扬州留三日诸将领兵出战大败。王以
各司成众《爱马》及五部坊里人分隶五军亲率出《昇
平》遂次《龙泉寺》以阅兵。先是《倭》寇时时窃发于庆尚
《全罗》等道边境而已。至是倭势大炽，西北东南诸道
畿甸郡县无处不发。国之兵备疏虞，又不习水战，兵
出辄败。中郎将李禧、郑《准提》等上《平寇策》。王大悦，以
禧为扬广道安抚使，准提为《全罗》道安抚使。准提与
禧上疏，凡数十条。其略以为：“深陆之民，不闲舟楫，难
以御倭。但生长海岛及自请水战者，令臣等将之，期
以五年可清海”道都巡问使，则徒费军饷，扰民生，乞
罢之，准提改名地。

洪武六年，谕高丽，“以后遣使择人。”

按《明外史朝鲜传》：“洪武六年，颛遣甲两等贡马五十
匹，道亡其二。甲两以闻，及进以私马足之。帝恶其不
诚，却之，赐颛书。自后遣使须择人。”

按《朝鲜史略》：二十二年，左正宫尹绍宗以《金兴庆》等
群小在王侧乱政。宦者金师幸迎合王意，大兴影殿
之役。草疏欲请去兴庆，斩师幸罢影殿役。献纳金允
升、谏议禹元宝等托以绍宗在官旷职，劾去之。王朝
太后，太后曰：“影殿壮丽天下罕比，劳民伤财莫甚焉。
水旱灾害靡不由此，请罢其役。”又，人臣出从王事，入
“治家产，而金《兴庆》等诸子弟日夜在宫，不得归家，岂
不怨王。王尝偏信贼旽，不听予言，几至误国。今又若
尔何耶宜令子弟轮番宿卫。且万几至繁，宵旰勤政犹惧不给。今王日中而起，军国之务岂无稽滞。王宜
夙兴夜寐，亲听国政，以孝老母。”王不悦，欲辞出。后三
复言之，乃对曰：“谨从命。”太后又问曰：“何不御妃嫔”王
曰：“无如公主者。”因泣下。太后笑曰：“死理之常王亦终
不免矣。何恸之甚恐为人笑。慎勿复然。”遣赞成事《崔
莹》讨《济州》平之。《韩邦彦》受命往征进献马于济州。州
酋等曰：“何敢以元世祖蓄放之马献《大明》只送三百
匹。”明使林密等大怒于是遣莹讨平之。作花园八角
殿于泥岘周植花木以备宴游。

洪武七年，却高丽贡物。是岁高丽王颛被弑，辛旽之
子禑立。
按《明外史朝鲜传》：洪武七年，颛遣监门护军周谊、郑
庇等来贡，表请每岁一贡，贡道从陆，由定辽，毋涉海，
其贡物称送太府监。中书省言，“元时有太府监，主收
贡物，本朝未尝有言涉不诚。”帝命中书责之，却其贡。
是岁，颛为权相李仁任所弑。颛无子，以宠臣辛旽之
子禑为子，于是仁任立禑
按《朝鲜史略》：二十三年兴安府院君李仁复卒谥文
忠。仁复为人正大谨厚以礼自守力学善属文国家
辞命多出其手。王方宠辛旽仁复密启旽非端人他
日必为变请远之不听。及旽诛王叹其先见之明。至
是患疽垂殁，弟仁任劝念佛。对曰：“吾平生素不信佛
今岂可自欺？”改牟尼奴名曰禑，封江宁府院大君，追
封故宫人韩氏。祖考，以禑冒称，韩氏出也。宦者崔万
生、幸臣洪伦等弑王，前一日，万生侍王如厕，密启曰：
“益妃与洪伦合，有身已五月矣。”王曰：“明日谒昌陵，将
杀伦以灭其口，汝知此谋亦不免。”万生惧，是夜与伦、
琎宽、安、瑄等谋，乘上醉，手刃之，呼曰：“贼自外至也！”𥟖
明，李《仁任》入，见屏障及《万生》衣上有渫血痕，下《万生》
狱鞫之，得其状，遂系伦等。百官会于市，轘《万生》。伦斩
韩安、权瑄、洪宽、卢琎及其诸子并流，父兄亲党《金兴
庆》伏诛。初，吴献闻《洪伦》等谋以告，兴庆以伦等有宠，
恐王不信，反为所害，犹豫未敢闻。及乱作，献具告崔
莹，莹遣献与兴庆贬所对辨，兴庆顾献曰：“汝尚乳臭，
吾荐汝先王，汝反欲噬我耶？”献曰：“吾以伦等逆谋告
公，乃所以报公德也。”兴庆无以对。《稷山君白文宝》卒。
文宝善属文，性质直，不惑异端。《金义》杀大明使蔡斌，
奔于北元。仁任为宰相，恐有问罪之师，密遣安师琦
嘱义杀斌以灭口，仍欲与北元和亲。

洪武八年，拘高丽使崔原，敕“辽东守臣”绝之。

按《明外史朝鲜传》：“洪武八年，禑遣判宗簿事崔原来
告哀，且言前有贡使金义杀朝使蔡斌，今嗣王禑已
诛，义籍其家。帝疑其诈，拘原而遣使往祭吊。”

按“《苍霞草》，洪武八年，颛弑死，子禑嗣。贡不如期，却之，
羁其使周谊，仍敕辽东守臣，绝勿通。”

按《朝鲜史略》，辛禑，小字牟尼奴。辛旽娶私婢般若，生
禑，恭愍称为己子。辛禑元年，明洪武八年，遣崔源如
京师告丧，并请谥及承袭。元陵被弑，金义杀使，国人
以通使为疑。郑梦周、朴尚衷建谏议，请北元以元陵
无嗣，封沈王，暠孙脱脱不花为国王。纳哈出遣使来
告，擢安东府使李宝林为大司宪。后宝林阿仁，任意
劾林朴，为世所少。宝林尝宰京山府，闻妇人哭声，若
有喜者，执讯之，果与奸夫谋杀夫者。有人讼邻人割
我牛舌，邻人不服。宝林渴其牛，会里人各将水次第
饮牛，里人如令至所割人则骇走，讯之果服，云食我
禾，故断其舌。又人马逸，食人麦苗殆尽，麦主将诉之，
马主曰：“我有麦田，稔与汝，请勿诉。”麦主许之。及夏，麦
再苗，犹可取，马主曰：“汝麦亦稔，不与？”麦主诉。宝林命
马主坐，麦主立曰：“俱走不及者罚。”马主不及，诘之曰：
“彼立我坐，其能及乎？”宝林曰：“麦亦然。牧而后苗，其及
稔乎？汝逸马食麦，罪一也。乞令不告，罪二也；违约不
与，罪三也。乱法之民，不可不惩。”遂杖之，以麦与告者，
为政严明类此。至是，以治最，擢拜是职。罗兴儒上书
请行成，日本乃以兴儒为通信使遣之。兴儒初至，日
本国人以为谍者，囚之。我国良柔在其国，请释之。其
国僧周佐寄书云：“西海乱臣，割据西边，观衅出寇，非
我所为。当克复后，誓天指日，禁约海寇。”北元遣使来，
李仁、任池洲等欲迎之，金九容、李崇仁、郑道传、权近
等上书都堂曰：“若迎北使举国之人皆蒙乱贼之罪。”
《仁任》与庆《复兴》不受其书令道传迎元使。《道传》诣《复
兴》第曰：“我当斩使首而来不尔则缚送《于明》。”辞颇不
逊。复兴《仁任》怒乃流《道传》于会津。大司成郑《梦周》等
亦上书言迎元使之不可。判典校寺事《朴尚衷》再上
疏极论迎北使弃顺从逆背强向弱之非计，辞意俱
切，献纳李詹正言、《金伯英》亦上疏纠举“仁、任、池渊唇
齿煽变，将然之祸不可测，请诛之。”《禹仁烈》、韩理阿仁
任意上书，以为谏官论宰相非细故也。于是下詹伯
英于狱，使崔莹渊鞫之，辞连尚衷及田禄生。莹酷加
刑讯，并杖流之。《禄生》《尚衷》皆道死。又以郑梦周、金九
容、李崇仁、林孝先、廉廷秀、廉兴邦、朴形、郑思道、李成、
林尹虎、崔乙义、赵文信等谋害己，并流之。尚衷“慷慨有大志，博学善属文，兼通星命，其行己莅官，必以其
道，不义而富且贵，视之蔑如也。崔莹以正直自许，而
反取凶党，严加酷刑，贼害忠良，观后日攻辽之计，则
莹之心自见矣。”改定都城五部户数，凡屋间架二十
以上为一“户，出军一丁，间架小则或并四五家为一
户。”太祖始置六卫，卫有三十八领，领各千人，上下体
统，相为维持，有唐府卫之遗意。肃宗志吞女真，日事
练兵，别置武班，吏胥、商贾、仆隶髡缁，亦皆隶焉，虽得
一时之小效，已不合于古制矣。毅明以后，军政一归
于权奸，国无一旅一伍之卒，将皆私家之将，兵皆私
家之兵。及至封疆多事，仓皇调拨，括中外文武散职、
白丁、杂色、贱隶、家僮，无问贤愚，皆编营伍，或以屋架
多少出丁有差。军政之不修，一至于此。下金义母妻
于巡军狱，将杀之。宪府言：义虽叛逆，妇女何知，请勿
杀。乃没为尚州官婢。以河允源为大司宪，允源尝书
“知非误断‘皇天降罚’”八字牌于柱，每赴台必挂。后视
事辛禑二年，洪武九年，辛旽妾般若，夜潜入太后宫，
呼曰：“我实生主上，何母韩氏耶？”仁任下般若狱，两府
台谏及耆老会兴国寺，议辨般若事，竟投般若于临
津。般若临鞫呼曰：“天若知我冤，此门必颓。”司议许时，
才入门，门自颓，人颇疑之。放僧懒翁子密城郡，时懒
翁于扬州桧岩寺设文殊会，寺外士女无贵贱，争赍
布帛果饼施与，犹恐不及，寺门填咽，故放之。行至骊
兴神勒寺死。懒翁，惠勤号也。知贡举，政堂文学洪仲
宣复以诗赋取士，罢乡试殿试，议者非之。以柳濴为
全罗道元帅。河乙沚闻濴代己来，辄归晋州农庄。倭
乘隙而至，无敢御者，杖流乙沚，配河东。乙沚无才行，
且有簠簋之诮赂权贵得任阃寄。《倭》寇《扶馀》至《公州》
元帅朴仁桂战死。《崔莹》请自往击之。乃与杨《广道》元
帅《崔公哲》等击倭于《鸿山》。贼隐林中射莹中口血流
漓神色自若射其贼应弦而倒战益力遂大败之俘
斩殆尽。凯还论功以莹为《铁原》府院君。禑始习驰马
放鹰。禑初稍志于学。李仁任池渊林坚味等不喜儒，
竟以珍玩导之。葬顺敬王后韩氏于懿陵。时韩略自
言：“我韩氏宗人也。”初韩氏卒，我与韩氏族僧能祐火
其尸，收骨厝于奉恩寺松林。乃于寺之北冈，发烧骨
一缸，备仪物，移葬显陵之西。轜车至十川桥，祖奠将
彻，烧魂帛延及柩幄，并爇仪物，惟柩赖救得免。时人
怪之，或云天火。

洪武十年，都督佥事濮真征高丽，被执，不屈，死之。是
年请故王颛谥号，不许。

按《明通纪》：洪武十年，都督佥事濮真征高丽，被执不
屈，死。之真，凤阳人，国初从举义，以忠勇被遇有功，历
官都督。至是征高丽，被执。高丽王爱其骁勇，欲降之
真厉色曰：“吾为天朝大臣，视尔国君犹若下风，敢以
此望我耶？”王怒，欲兵之，真大骂曰：“贼虏！尔害吾吾王，
必灭尔国。尔不知吾大丈夫有赤心，肯汝屈耶？”即抽
刀剖心示之而死。王初意止欲迫胁真耳，不虞真之
死也。真死，王大惧，遣使入朝谢罪，并归真从行兵士。
上曰：“濮真当厄难，秉义不屈，忠义可嘉。”追封乐浪公，
谥忠襄。表其门曰：“班超飞将，志迈群英。”时真子玙生
甫数月，即襁褓中封为西凉侯，以报真功。

按《明外史朝鲜传》：“洪武十年，使来请故王颛谥号。帝
曰：‘颛被弑已久，今始请谥，将假吾朝命，镇抚其民，且
以掩其弑逆之迹耳。不可许前所留使者，其遣之’。”于
是释使归。其夏复遣使贡马及方物，却不受。冬又遣
使贺。明年正月正旦，帝谕中书省臣曰：“高丽王颛自
奉表朝贡，愿世为臣妾。后被奸臣所弑。贡使来，皆云”
嗣王所遣，莫明其实，故拘使谕之，终不得详，乃敕归
之。未几，复遣使至，却而不纳。寻以朝正为名，奉表贡
马，皆称嗣王，如此者五。朕观高丽君臣，自汉而唐而
元，屡降屡叛。今王颛被弑，奸臣窃命，《春秋》之义，乱臣
必诛，夫又何言？第前后使者皆称嗣王所遣，中书宜
遣人往问嗣王如何，政令安在，若政令如前，嗣王不
为羁囚，则当依前王言，岁贡马千匹，明年贡金百斤，
银万两，良马百，细布万，仍悉送还所拘。辽东民方见
王位真而政令行，朕无惑已。否则弑君之贼，必讨无
赦。其以朕意谕焉。

按《朝鲜史略》。〈辛禑三年即明洪武十年〉乃始行北元宣光年号。池
渊欲娶故大司宪王重贵妻，至其第，重贵妻捽其胡，
批其颊曰：“宁死从汝乎？”遂奔告崔莹曰：“渊以妾有华
屋，故欲有之，暴辱于妾。公以清白闻，故来告耳。”渊后
与仁任有隙，相积不平。会渊门客结朋党，自谓池门
四杰：金允升、华之元、李悦、金承德，且谓仁任厚接北
使，停洪武年号之非。仁任闻之，以为诽谤朝政，鞫流
悦之、《元承德》于清州，又嗾台谏劾《升庆》朋党。于是，《升
庆》阴与渊谋去仁任。《仁任》知其状，《与庆》复兴《白禑》，诛
渊及允升、《益谦》。《益谦》，渊子遣人斩之《元悦》《承德》等于
配所。王遣前大司成《郑梦周》于日本，《朝廷》忌梦周，故
遣之。始置《火焰》都监，从判事《崔茂宣》之言也。时《元焰》、
匠《李元》与茂宣同里闬。茂宣窃问其术，使家僮数人私习试之，建白于朝庆尚道：“倭寇大炽，守将不能
御，乃遣我太祖与《金德斋》等往击之。”太祖井日而行，
与贼战于智异山，相距二百许步，有一贼背立俯身，
手扣其臀，示无畏心，辱之。太祖用片箭射之，一矢而
倒，贼惊惧气夺，即大破之。馀贼狼狈登山，临绝崖，露
刃垂槊如猬毛，官军不得上。太祖令军中曰：“我马先
登，则汝等当随之。”遂观地势，拔剑用刃背打马，一跃
而上，军士或推或攀而随之。贼坠崖死者大半，遂奋
击歼之。后又击倭于海州，大破之。

洪武十一年四月。禑复命周谊来贡。至冬遣归
按《明外史朝鲜传》云云。

按《朝鲜史略》。〈辛禑四年即明洪武十一年〉郑梦周还自日本，复行
《洪武年号》。

洪武十二年，诏辽东守将毋纳高丽逃逋。其冬遣使
来贡。以不如约，却之。

按《明通纪》：“洪武十二年闰五月，敕辽东守将潘敬、叶
旺曰：‘奏至，知高丽龙州郑白等率男妇来降，特未审
将军识其计否？高丽僻居海隅，其俗尚诈，况人情莫
不安土重迁，岂肯舍桑梓而归异乡也？中国方宁，正
息兵养民之时，尔与东夷接境，慎无与彼生隙，使彼
得以借口。符至之日，开谕来者令还，以破彼奸。若我’”
正而彼邪。彼果不臧。则师出有名矣。其来降者切不
可留。《春秋》有云：“毋纳逃逋。”不然则边患将自此而起
矣。

按《明外史朝鲜传》：“洪武十二年，敕辽东守将潘敬、叶
旺等谨饬边备。其冬，禑遣其臣李茂芳等来贡，以不
如约，却之。”

按《朝鲜史略》。〈辛禑五年即洪武十二年〉杀赞成事杨伯渊、洪仲宣
于流所，又杀前提学《金涛》等七人，杖流成《石磷》、柳曼
殊等四人。《仲宣》与李仁任、林《坚味》等同在政房有隙，
罢归宜宁田里。《伯渊》恃战功，颇自骄矜。《仁任》《坚味》等
嗾宪府，劾伯渊通妻弟，又奸李仁寿、成大庸妾，削职
流于陕州。《崔莹》白《禑》曰：“伯渊谋害两侍中，欲自为相，
请按治其党。”禑命莹治之，辞连仲宣。遣袁德麟等杀
伯渊、仲宣于流所。仲宣临死仰天誓曰：“予若无罪枉
死，天必动威。”及死，天果大雷电以风，又杀涛等，籍家
枭首。涛临死对狱官曰：“我死不足惜，杀一无辜，反受
其殃。”狱官皆惕然知其冤。涛门生进士十馀人，随至
门外护尸。有李悰者，抱尸入川，洗血解衣，衣之，裹以
簟，网其头而悬之。再拜而去。莹之断此狱。刑戮过重。
国人冤之。

洪武十三年，留《高丽》使于京师。敕“辽东守将以后绝
之。”

按《明外史朝鲜传》：“洪武十三年，辽东送高丽使谊至
京师。帝敕敬等曰：‘高丽弑君，又杀朝使，前坚请入贡，
及与之约，又不如期。今遣谊来，以虚文饰诈，他日必
为边患。自今来者，其绝不通’。”因留谊于京师，遣通事
先回。

按《朝鲜史略》。〈辛禑六年即洪武十三年〉明德太后洪氏薨，恭愍王
母临薨，谓禑曰：“我国传世将五百年，人君多不听臣
僚所言。愿王稽大义，决大事，必咨庆复兴、李仁任、崔
莹及诸相，慎勿触情直行。”又“君举必书，不可数出郊
野，以事游观。”禑出游里巷射狗，自是射杀鸡犬，日以
为常，城中鸡犬几尽。李仁任、林坚味忌侍中，庆复兴
清直，托以嗜酒不治事。白禑流清州又杖流复兴所
善评理《薛德》等于外。以《尹桓》为侍中以《崔莹》兼海道
都统使以我《太祖》为扬广全罗庆尚道都巡察使边
《安烈》等为副皆受其节制。倭自《镇浦》之败攻陷郡县
奋志杀掠三道沿海之地潇然一空自有倭患未有
如此之比故有是命。元帅《裴克廉》《郑地》等击倭于《沙
斤》《乃驿》败绩。倭焚云峰县屯引月驿，声言将牧马于
元之《金城》北上，中外大震。太祖与安烈等引兵至南
原，克廉等来谒，欢悦，咸曰：“贼在险，不若俟其屈与战。”
太祖慨然曰：“兴师敌忾，犹恐不见贼，今遇贼，不击可
乎？”遂部署诸将入险与战，大败之。太祖入险，贼奇锐
果突出。太祖以大羽箭、柳叶箭迭射七十馀发，皆中
其面，应弦而毙。凡三遇鏖战，歼之。后又接战，有贼将
引槊向太祖甚急，偏将李豆兰射殪之，太祖马中矢
而仆，易乘又中，仆。又易乘，飞矢中太祖左脚，抽矢气
益壮。贼有一将，年才十五六，骨貌端丽，骁勇无比，乘
白马，舞槊驰突，所向披靡，称“阿只拔都。”太祖欲射之，
以其人面上皆被坚甲，无隙可射之。太祖谓豆兰曰：
“我射《兜牟》，顶子落，汝便射之。”遂跃射之，正中顶子，兜
牟绝缨而侧。其人急整之，太祖即射之，又中顶子，兜
牟遂落，豆兰便射杀之。于是贼挫气，太祖挺身奋击，
遂大破之，川流尽赤，获马一千六百馀匹，馀贼七十
馀人奔智异山。〈辛禑七年即洪武十四年〉禑乘醉驰马于龙首山，
坠马，舆还。崔莹泣谏曰：“忠惠王好色，然必以夜，不使
人见；忠肃王好游，然必以时，不使民怨。今殿下游戏
无度，以致坠马伤体。臣等备位宰相，不能匡救，何面
目见人！”禑曰：“自今改之。”〈辛禑八年即洪武十五年〉政堂文学郑公权卒。公权性恭俭谨厚，居官以正。时家庙制废，公权
以祭器藏于别室，堂祭之日，必手自涤之，奠物务极
蠲洁。疾权奸用事，常怀愤惋，遂患背疽而卒。禑常驰
骋闾里，而尚畏惧台谏，宦竖进说曰：“台谏皆上所除，
如有忤旨，替之何难？”自是禑益轻台谏，无复忌惮，游
戏畋猎无虚日。权近屡上疏，又与同僚极谏，禑醉甚，
欲射之。胡拔都尝虏掠东北面，至是来寇端州，我太
祖以都指挥使赴东北面。时李豆兰以母丧在青州，
即今北青。太祖使人强起之，豆兰乃脱衰服，拜哭告
天，佩弓箭从行，为前锋，先与战，大败而还。太祖寻至，
胡拔都著厚铠三重，袭红褐衣，乘黑牝马，横阵待之。
意轻太祖，独拔剑挺身驰出，太祖亦单骑拔剑驰进，
挥剑相击，交相闪过不能中。胡拔都未及勒马，太祖
回骑射其背铠。箭未深入，复射其马，马倒而堕。太祖
又欲射之，其麾下大至，共救胡拔都仅以身遁去。
洪武十六年却高丽贡。

按《明外史朝鲜传》：“洪武十六年，高丽来贡，却之。命礼
部责其朝贡过期，陪臣侮慢之罪。诚欲听约者，当以
前五岁违约不贡之物并至。”

按《朝鲜史略》。〈辛禑九年即明洪武十六年〉遣政堂文学郑梦周如
京师贺圣节，且请谥承袭。时本国与朝廷有衅，帝怒，
将加兵于我，增定岁贡。乃以五岁贡不如约，杖流使
臣洪尚载、金宝生、李子庸等于远地。至是，当遣使贺
圣节，人皆惮行，规避最后，乃拟遣密直副使陈平仲。
平仲以臧获赂林坚味，遂辞疾。坚味即举梦周禑召
面谕，对曰：“君父之命，水火尚不避，况天朝乎！然我国
去南京凡八千里，除候风渤海，实九十程。今去圣节
才六旬，脱候风浃旬，则馀日仅五十，此臣恨也。”禑曰：
“何日就道？”对曰：“安敢留宿！”遂行。

洪武十七年，高丽贡马代金，许之。请故王颛谥号，不
允。

按《明外史朝鲜传》：“洪武十七年六月，禑遣司仆正崔
涓、礼仪判书金进宜贡马二千匹，且言金非地所产，
愿以马代输，馀皆如约。辽东守将延安侯唐胜宗为
之请，帝许之。然请颛谥号及袭王爵，未允也。”

洪武十八年，减高丽贡数。封禑为《高丽》国王。赐故王
颛谥《恭愍》。

按《明外史朝鲜传》：“洪武十八年正月，贡使至，帝谕礼
臣曰：‘高丽王颛被弑，其国屡请约束，朕数不允。听彼
自为声教，而其请不已，故索岁贡以试其诚伪，非以
此为富也。今既听命，宜损其贡数，令三年一朝，贡马
五十匹。至二十一年正旦乃贡。其以此谕之’。”七月，禑
上表请袭爵，并请故王颛封谥。命从其请，封禑为高
丽国王，赐故王颛谥“恭愍”，颁诏于其国。十二月，遣使
朝贡。

按《朝鲜史略》。〈辛禑十一年即明洪武十八年〉令代言尹就掌成均试，
皆取势家乳臭之童，时人讥之，以为“粉红榜”儿。童每
著粉红衣，故名。郑梦周与金庾、洪尚载、周谦等还自
京师。初，梦周倍道及节日进表，帝嘉之，特赐慰抚，优
礼以送。前此，贺圣节使《金庾》及贺正旦使洪尚载、周
谦、贺千秋使李子庸，以海道阻险，皆不及期，故帝诘
其受命稽缓，且鞫弑君杀使之故，窜于大理，至是皆
放还，且许通朝聘。地震，声如阵马之奔，墙屋颓圮，人
皆出避。《松岳西岭》石崩，禑曰：“此地震无乃天欲陷辽
东耶？”命赞成事《沈德符》检点。进献物于《平壤府》，禁私
挟金银者。押物魏坚犯令，斩以徇。《鸡林君李达衷》卒。
达衷刚直不挠，有识见，尝为《东北面》都《巡问》使。及还，
《我桓》祖饯于野行酒达衷立饮。太祖行酒跪饮。《桓祖》
怪问之曰：“此子诚异人非公所及。公之家业必此子
大之。”因以子孙属之。《恭愍》朝擢为密直提学忤旽罢。
所著诗文大为李齐贤所称赏。帝遣张溥段祐等来
赐诏，周倬雒英等来册禑为王。又赐《敬孝王》谥恭愍。
于是禑焚黄于太庙致膰于溥及倬溥躬迎以受。倬
方食，赍膰者不告，置厨而去。倬大怒，责以三大不敬：
慢天子之命，一也；忽国王之教，二也；轻祖宗之赐，三
也。倬等又求见我国祀典，乃书《社稷》《籍田》《风云仪》目
以示知。倬仍加忠臣、烈士、孝子、顺孙、义夫、节妇，使并
祀之。及还，禑赆以白金苎布衣服、鞍马，不受，曰：“今身
不受寒，目不徒行，受将焉用？”但受朝臣赠行诗，览而
叹曰：“东方有人矣。”禑遣曹敏、河仑禹元宝等如京师
谢恩。禑调马于花园，谓左右曰：“将《水青木公文》来，予
将制此马。”时李仁任、林坚味廉兴邦，纵其家人有良
田，率以《水青木》杖而夺之。其主虽有公家文券，莫敢
与辨，时人谓之《水青木公文》。禑闻而恶之，故每言之。
洪武十九年，高丽贡方物。诏遣使以绮布市马于高
丽。

按《明外史朝鲜传》：“洪武十九年二月，遣使贡布万匹，
马千匹。九月表贺，贡方物。其后贡献岁不绝，每逾常
额，且未尝至三年也。冬，诏遣指挥佥事高家奴以绮
布市马于高丽。”

按《朝鲜史略》。〈辛禑十二年洪武十九年〉禑在李仁任第，仁任妻进大爵，禑尽爵戏曰：“吾一则为孙，一则为婢婿，今而对
饮，无乃失礼耶？”乃冒假面作戏以悦之。韩山府院君
李穑掌贡举，以旧例亭禑于花园。禑以穑为师傅，敬
重之，亲执手入，欲对榻坐，穑固辞，禑亲牵内厩鞍马
赐之。漆原府院君尹桓卒，桓家钜富，尝乞告归漆原，
岁大饥，人相食，乃散家财以赈之，乃取贫民称贷契
券悉烧之。时方久旱，忽水涌桓田，浸及人田大熟，庆、
尚之民，称之不已。又遣郑梦周如京师，请蠲减岁贡。
梦周奏对详明，得除五年未纳者及增定岁贡常数。
禑喜甚，赐衣带、鞍马。
洪武二十年命户部咨高丽王，各正疆界。

按《明外史朝鲜传》：“洪武二十年三月，高家奴还陈高
丽表辞马值。帝不听，敕如数偿之。先是，元末辽沈兵
起，民避乱，转徙高丽。至是因市马，帝令就索之，遂以
辽沈流民三百馀口来归。十月，命户部咨高丽王，铁
岭北东西之地，旧属开元者，辽东统之；铁岭之南，旧
属高丽者，本国统之。各正疆境，毋侵越。”

按《朝鲜史略》。〈辛禑十三年洪武二十年〉定“百官冠服，一品至九品
皆服纱帽圆领，其品带有差。”主是议者，“郑梦周河仑、
廉廷秀、姜淮伯、李崇仁”也，百官皆服之。禑与宦者及
幸臣独不服。禑征六道倡优，陈百戏于东江，必竭帑
藏以供杂戏。宰执、台谏不能谏，至有作奇技以逢迎
者。一日，禑裸水中，以交群妓。天大雷电以雨。张万平、
李玖、李种德朝京师，至辽东。帝以本国执政之臣轻
薄谲诈难以信凭，敕辽东都司不许入聘乃还。《倭》寇
《光州》执前正《金彦卿》妻《金氏》欲污之。《金》骂贼大叫，贼
杀之。《并邑县》《景德》妻《安氏》《李得仁》妻《李氏》亦不污于
贼皆死之。

洪武二十一年，高丽臣囚其王禑，敕辽东谨严备之。
按《明外史朝鲜传》：“洪武二十一年四月，禑表言：铁岭
之地，实其世守，乞仍旧便。”帝曰：“高丽旧以鸭绿江为
界，今饰辞铁岭，诈伪昭矣。礼部以朕言谕之，俾安分，
毋生衅端。”八月，高丽千户陈景来降，言“是年四月，禑
欲寇辽东，使都军相崔莹、李成桂缮兵西京。成桂使”
景屯艾州。以粮不继退师。王怒杀成桂之子。成桂还
兵攻破王城。囚王及莹。景惧及故降。帝敕辽东谨烽
堠严守备。仍遣人侦之。十月禑请逊位于其子昌。帝
曰：“前闻其王被囚。此必成桂之谋。姑俟之以观其变”
按《朝鲜史略》。〈辛禑十四年明洪武二十一年〉诛廉兴邦、林坚味、都吉
敷、李成、林福海并其贼党。先是，前密直副使赵胖以
夺田陵辱之故，斩兴邦奴李光于白州。兴邦闻之大
怒，诬胖谋反，收其妻及母，仍逮捕胖，禑命巡军官及
台谏典法杂讯。胖曰：“六七贪婪宰相，纵奴四方，夺人
田民，戕害百姓，是大贼也。今斩李光者，为国家除民
贼耳，何云谋叛？”拷掠竟日，不服。时兴邦为巡军上万
户，必欲诬服，治极惨酷，胖骂辱不少屈。兴邦使人乱
击其口，左司议金若采以为不可而止之。后数日，禑
如崔莹第，议胖狱。命释胖及母妻，赐医药。遂诛兴邦
等诸族党，其子孙在襁褓者皆投之江。于是，置田民
辨正，都监考核林廉等夺占民田，又遣使各道捕其
家臣恶奴诛之。独赦李仁任，安置京山府。初，仁任谋
窃国柄，援立禑一国威福，在其掌握，支党根据，杀害
忠良，时又比之李猫，坚味为其腹心。放黜文武臣，请
兴邦为婚，三奸为一，权奸亲党，布列两府，中外要职，
无非私人。夺人土田，笼山络野；夺人奴婢，千百为群。
州县津驿，陵寝宫库之田，皆被攘取。背主逃贼之人，
归之如市，廉使守令，莫敢征发。莹与《太祖》同心协力，
导禑除之。莹独以仁任右已白禑不诛，只安置。流其
孽子𤩽及其弟仁敏，《仁敏》子稷于《玉州》，国人恨其网
漏。李仁复尝恶二弟所为，曰：“败国亡家者，必二弟也。”
至是，其孙存性，果连坐见斩，其党何籥李存仁，亦杖
流，以崔莹为门下侍中。我《太祖》守侍中李穑判三司
事，禑纳崔莹女为宁妃，禑欲纳莹女，莹不可曰：“臣女
鄙陋，不可配至尊，必欲纳之，臣当剃发入山。”泣且固
拒，后为郑承可等所误，竟纳之。自李谨妃而下，谨妃
即仁任族琳之女，九妃及三翁主皆倡妓，供上烦伙，
仓库俱竭，预征三年贡，又加横敛，其弊极矣。帝以铁
岭迤北本属于元，并令归之辽东，命立铁岭卫，遣辽
东百户来告，禑称疾不出迎。崔莹劝禑攻辽东，李子
松力言不可，莹托以坚味，党而杀之。子松清廉，国人
注意，复相闻其死，莫不悲叹。遂征八道兵，禑与莹如
西海道名为《猎海州白沙事》。至凤州，今凤山郡。召太
祖，始言攻辽之意。太祖条陈四不可：以小逆大：一不
可；“夏山兴师，二不可。举国远征，倭乘其虚，三不可；暑
雨弓胶解，疾疫起，四不可。”禑不纳。次平壤，以莹为八
道都统使，曹敏修为左军都统使。分诸将属左右，共
三万八千八百三十号十万，督令发行。停洪武年号，
令国人复胡服。左右军渡鸭绿江，屯威化岛。都统使
等再请班师，禑与莹皆不听。《我太祖》乃谕诸将以逆
顺利害，遂回军还，渡鸭绿江。禑闻变，与莹驰还京都。
诸军来屯近郊，为书请去莹，禑不从，欲拒战。太祖领右军由崇仁门入城，与左军犄角而进。莹知势穷，奔
还花园，不胜愤怒，以槊洞刺门者，乃入与禑在八角
殿，诸军毁垣阑入。郭忠辅等索莹，禑执莹手泣别。太
祖谓莹曰：“国家未宁，人民劳困，故不得已焉。”相对而
泣。遂流莹于《高峰县》。诸将更会议，移配莹于合浦，后
移于忠州，放禑于江华。百官奉《传国宝》，献于定妃。恭
愍王妃立禑子昌，年九岁。我太祖欲立王氏，曹敏修
念仁任荐拔之恩，谋立李谨妃子。昌恐诸将违己，以
《李穑》为时名儒，欲藉其言密问穑。穑言当立前王之
子，遂以《定妃教》立《昌朴》。宣中还自京师帝引见待礼
有加遂寝《铁岭》立卫之议。宣中行装无一物辽东护
送镇抚《徐显》索布宣中倾囊示之解所衣苎衣与之。
显叹其清廉以告礼部帝特厚待显。出曰“偰宰相而
下吾见丽使多矣未有若朴宰相者。”倭寇光州判典
校寺事《康好文》妻《文氏》被虏不污贼文氏携二儿将
走匿，忽被虏行至梦佛山极乐庵，有石崖，高可千馀
尺，文氏谓同被虏邻女曰：“污贼求生，不如洁身就死。”
奋身而坠，贼杀儿去。崖下有萝蔓，蒲草密布，得不死，
折右臂，久而复苏。居三日，闻贼退乃还。乡里莫不惊
叹。遣政堂文学偰长寿以禑逊位，表如京师，流曹敏
修于昌宁。敏修当林廉之诛，恐祸及己，凡攘夺民田，
悉还其主。既得志，稍稍还夺，复肆贪婪，沮革私田，大
司宪赵浚劾而逐之，以李穑为门下侍中。我太祖守
侍中，始复铨选法。旧制，吏、兵部分掌文武铨注，大司
宪赵浚上书请正田制。初，丽祖既一三韩，首正《田制》，
分给臣民，百官则视其品而给之，身殁则收之府兵，
二十而受，六“十而还。”士大夫受田者，有罪则收之，国
有定制，臣民安业。光宗定贡赋，景宗立田柴科，及成
宪经界愈详，文宗恭俭节用，家给人足。中叶以降，权
奸蠹国。逮事元，朝觐馈遗及国赆等事，殆无虚日。省
官、达鲁花赤迭相往来，诛求无厌，征督无艺。遂至叔
季，世族巨室占夺民田，所在连阡陌，络山野，一岁征
租，或再或三，犹以为不足。革田柴为私有。版籍不明，
民胥咨怨。以洪永通领门下府事。国人皆曰：“以彼贪
婪，得免正月之诛。”今值更化之初，尚不见斥，又位上
相，真福人也。改诸道按廉使，为都观察黜陟使，赐教
书𫓧钺，皆用台谏。廌复以士人为县令监务。《郑地》击
倭兵于南原，大败之。时倭寇庆、尚、全罗扬广自秋及
夏屠烧州郡地。时为三道都指挥使，击倭大捷人谓
非此战三道民几尽矣。《朴葳》亦为元帅击倭颇有功。
西海道观察使《赵云仡》将行上书其略云：“国界自西
海历扬广全罗至于庆尚海道几二千馀里有水中
可居之洲曰大青小青乔洞江华珍鸟绝影。南海巨
济等二十小岛不可胜数，皆有沃壤鱼盐之利。乞于
五军将帅、八道军官，皆给虎符金牌，至于千户、百户，
授以牌面，仍以大小海岛为其食邑，传诸子孙，则不
惟将帅一身之富贵，亦且子孙万世衣食。有馀。人人
各自为战，战舰自备，兵粮自赍而为游兵，无时击之，
则贼不敢窥觎，民得以富庶，民获鱼盐之利，国无漕
转之虞祖宗土地复全于今日矣”云仡农壤县人金
德培婿。立志奇古跌宕瑰伟径情直行不肯随时俯
仰。《恭愍》时登第退居《尚州》露阴山下。《辛禑》朝起授谏
议大夫又退居广州古垣江村重营板桥沙平两院
自称院主人。《本朝》授江陵府使。寻以病辞，归广陵别
墅。将终乃自述墓志迁禑于《骊兴》改政房为尚瑞司，
以我太祖及《李穑》文达汉安宗源兼判尚瑞寺事。遣
侍中《李穑》、签书密直司事《李崇仁》如京师贺正，请王
官监国。自《元陵》薨，帝每征执政大臣入朝，皆畏惧不
行。穑为相，自请行，以我太祖威德日盛，中外归心，恐
其未还有变，请一子从行。太祖以太宗为书状官从
行。及还，穑曰：“皇帝中无所主之主也。”典法及郎舍上
疏曰：“崔莹事元陵，定乱兴王，驱僧北鄙，却倭寇，荡群
凶，以济生民，诚社稷臣也。然暗于大体，决策攻辽，获
罪天子，愿断以大义。”昌从焉，命斩之。莹，铁原人，惟清
五世孙，风姿魁伟，膂力过人，刚直忠清。年十六，父元
直临终戒之曰：“见金如石。”莹佩服遗训，不事产业，居
第湫隘，服食俭素，其视乘肥衣轻者如“犬豕”然。每临
阵对敌，神气安闲，矢石交于前，略无惧色，战士却一
步者悉斩，故大小百战，未尝一败。虽为宰相，握重兵，
关节不行，世服其清。务持大体，终身掌重兵，麾下军
士所识面者，不过数十人。每赴都堂，正色直言不少
隐，左右无应者，独自歔欷而已。然性少戆，不学无术，
凡事断以己意，喜杀立威。及其衰耗，妄兴攻辽之师。
尹绍宗论曰：“功盖一国，罪满天下。”世以为名言。临刑，
辞色自若。死日，都人市罢，远近闻者，至于街童巷妇，
皆为流涕。死在道傍，行者下马。

洪武二十二年，高丽权国事《昌》，奏“乞入朝”，帝不许。是
岁，成桂废昌而立定昌国院君瑶。

按：《明外史朝鲜传》云云。

按《苍霞草》：二十一年，相国李仁任废禑立王昌，岁中
两请入朝，皆不许。李成桂复废昌立定昌国院君瑶按《朝鲜史略》：“恭让王讳瑶，神宗七代孙，其初封定昌
府院君。我太祖与沈德符郑梦周共定策立之元年”，
即明洪武二十二年。庆尚道元帅《朴葳》以兵船一百
艘击对马岛，烧倭船三百艘，庐舍殆尽，元帅金宗衍、
崔《七夕》《朴子安》继至，搜被虏民百馀以还。昌赐葳衣
服、鞍马、银锭，奖谕之。礼仪司请每月用六衙日朝参，
谏官吴思忠等劾李崇仁，流京山府，权近上书论救，
亦被流牛峰，徙宁海府。李穑亦不自安，乞解职归长
湍别业。尹绍宗嫉崇仁才高，又憾穑誉崇仁而不誉
己，谗毁多方，放昌于江华。立宗室定《昌府》院君瑶为
王。初《崔莹》甥《金伫》潜往《黄骊》谒禑禑授一剑使遗所
善《郭忠辅》图复位。《忠辅》阳诺，奔告我太祖。《太祖》囚伫
巡军鞫之辞《连边安烈》李琳《禹元宝》《禹仁烈》《王安德》
《禹洪寿》。于是迁禑于江陵废为庶人。《太祖》与《沈德符》
等议奉瑶立之。《李穑》自《长湍》诣阙贺王召入内下床
而待乃曰：“生平闲游不意今日得此也。愿卿辅之。”诛
辛禑、辛昌，台谏、交章司宰辅、令尹会宗亦上疏请罪
故也。禑妻崔氏大哭曰：“妾之至此，吾父之过也。”不食
十馀日，昼夜哭泣，得粒辄精舂供奠，时人怜之。
洪武二十三年，高丽遣使告定昌院君瑶立。

按：《明外史朝鲜传》云云。

按《朝鲜史略》：二年，郎舍尹绍宗、李詹上疏，以边安烈
欲迎立辛禑，流汉阳，立积庆园，置祠官祀四代。礼臣
奏言：“汉光武继汉旧统，别四亲庙于洛阳，祀南顿君
以上至春陵节侯。宋英宗以仁宗从兄濮王之子入
继大统。”司马光议：为人后者为之子，宜尊以高官大
爵，称皇伯而不名。程子曰：“为人后者，谓其所后者；为
父母，谓其所生者为伯叔父母。然所生之义至大，不
可尽绝于私恩。今当依汉宋故事，西原君以下四代
尊，以高官大爵，立园置祠官，别子奉祀，而子孙袭爵，
礼在当然。”王从之。始置经筵官，前此只称书筵，至是
始改，而于世子称书筵。郑梦周进言曰：“儒者之道，皆
日用平常之事，饮食男女，人所同也，至理存焉。尧舜
之道，亦不外此。佛氏之教则不然，辞亲戚，绝男女，独
坐岩穴，草衣木食，观空寂灭为宗，岂是平常之道？”时
王欲迎僧粲英为师，故《梦周》语及于此。以我太祖领
八道军马，置军营，分番更宿，廪以军资。时有强盗劫
人于城门外，大司宪成《石璘》、左常侍尹绍宗援引吴
元济遣人杀武元衡之事以为劫盗之发实《边安烈》
辈乃上疏请罪遣《金伯兴》就贬所诛之。《王御经筵》谓
侍讲官曰：“予年齿已暮虽读圣经恐无益也。”《朴宣中》
引师旷秉烛之喻反复陈劝。《王嘉之》。《晋平公》谓《师旷》
曰：“吾年七十七欲学恐年老矣。”对曰：“何不秉烛乎？”公
以为戏己怒之对曰：“盲者安敢戏君少而学之如初
出之阳；壮而好学，如曰中之光；老而好学，如秉烛之
明。秉烛之明孰与昧”行公然之置《宫城宿卫府》始立
提调提举。王欲罢伪朝添设职，《郑道传》请依宋大丹
馆福源宫提调提举之制别置宫城宿卫。而秩高者
授以提调秩卑者授以提举则政得。赵温放诸囚安
置台谏复论执不己。《郑梦周》因邀崇之庆请王《大霈》
鸿恩，王命宥穑等任使居住。后《郑道传》还自京师，帝
言：“朕既不信《彝初》之诬，已断罪流溧水县，汝国复何
忧疑为也。”时江水赤沸三日，王有忧色。牢元弼曰：“安
知其不为祥也？”人皆讥其謟，焚公私田籍于市街，火
焰数日不灭。迁都汉阳，判书安瑗力言术士之妄，乞
还都，王从之。

洪武二十四年，高丽臣李成桂废其王瑶自立。是年
诏“市高丽马，及索阉人二百。”

按《明外史朝鲜传》：“洪武二十四年三月，诏市马高丽。
八月，权国事瑶进所市马千五百匹。帝谓礼部曰：‘三
韩君臣悖乱，二纪于兹。今王瑶嗣立，乃王氏苗裔，宜
遣使劳之’。遂命以所市马送广宁中护等卫牧养。十
二月，瑶遣其子奭朝贺。明年正旦，奭未归，而成桂遂
废瑶自立。王氏自五代传国数百年，至是绝。”

按：《续文献通考》：“洪武二十四年，瑶遣使朝贡，又令其
子奭朝。明年正月，诏位尚书下。是年令市高丽马万
匹，索阉人二百。”

按《朝鲜史略》：三年，省五军为三军都总制府，以我太
祖为都总制使，裴克廉为中军总制使，赵浚为左军
总制使，郑道传为右军总制使。王欲御经筵，有宦者
金师幸止之曰：“日月多矣，不讲无害于政。”王从之，置
各道牧府儒学教授官职。中郎将房士良上时务十
一事：一曰崇俭素、二曰贵贱服饰有等、三曰婚姻家
“勿用绫锦褥衾；四曰税行商以抑末；五曰禁𨱎铜器
专用瓷木；六曰禁麤布行用钱楮为货；七曰西北万
户千户用两府、六曹台谏之荐；八曰禁潜卖牛马于
他境；九曰罢其人之役；十曰都城外凡坟冢所在禁
樵采；十一曰往时勋烈之臣枉被刑戮。”如《金德培》、安
祐、《李芳实、朴尚衷》等，追加褒赠。王深纳之，拜士良刑
曹正郎。帝遣宦者韩龙、黄秃蛮来求马一万匹，宦者
二百人，定丧服之制，一依《大服制》。唯外祖父母、妻父母，服与亲伯叔同。无后人以三岁前遗弃冒姓付籍
者，即同己子。其同宗之子以亲近继后者，许行其职。
唯军官只许行百日丧，三年以内不许娶妇及宴饮。
前典医副正金琠、前户曹判书郑士倜俱上书请重
营佛寺，加给田丁，以兴释教。于是成均生员《朴础》等
上疏极斥佛法，以抵崇奉之非，且论《金琠》佞佛媚王
之罪，请轘诸都市，以示万世。王大怒。础等将上疏，生
员徐复礼不署名，博士金貂等鸣鼓而黜之。司艺柳
伯淳止础等不得，言于知。申事《石容》曰：“础等疏请，勿
纳，础”等议，将不受业。大司成金子粹等恶其无礼，且
怒貂等不告，擅黜生徒，囚貂等家奴，召复礼还入学。
及子粹赴衙，貂等不庭迎。子粹上笺辞，不允，下貂等
于巡军，将欲杀之，而不得罪名。左代言《李詹启》曰：“我
朝自太祖以来，崇信佛法，金貂斥之，是破毁先王成
典。以此罪之，不患无辞。”王然之。兵曹左郎郑擢上疏
论救，乃得免，只笞四十。郑道传上书都堂，请诛李穑、
禹元宝。台谏交章请治穑、元宝、种学等罪，乃流穑于
咸昌，元宝于铁原，种学于远地。时司艺《柳伯淳》与《顺
宁君聃》相语曰：“今儒者郑道传谋弄国柄，傥有毅宗
朝廷之乱，吾等恐陷其祸。”台谏行曹闻之，乃执伯淳
等讯之，流于外三道。水军都体察使王康请开莼堤
渠以通漕运，调发杨广道下夫以浚之，不克。都评议
使司上书，以为：“银铜本非国产，钱瓶之货，卒难复行。
宜令有司参酌古今，仿《会子》宝钞之法，置高丽通行
楮货，印造流布，与五综布相辅兼行，以资国用。”事竟
不行。省宪、刑曹上疏曰：“道传滥居功臣之列，内怀奸
恶，外施忠”直染污国政请加其罪。王放归其乡奉化
县。省宪刑曹论列立子昌迎《辛禑》及宗衍。先是西京
千户尹《龟泽》来告我《太祖》曰：“金宗衍赵裕等与沈德
符等十二人谋作乱欲害侍中。”于是狱大起绞裕捕
宗衍斩之流馀人于外地。彝初益富之党以闻。王召
郑梦周等议梦周曰：“敏修昌之近亲欲立昌者”敏修
之志。当是之时，穑虽欲立宗室，敏修之志其可夺乎？
则穑之罪，应末减矣。王然之。命籍敏修、《安烈》家，李《乙
珍》按律断罪，《池涌奇》《朴可兴》仍旧付处，禹《仁烈王》《安
德》《朴葳》外方从便，馀皆京外从便。梦《周启王》为《著令》
曰：“今后复有论劾者，以诬告论。”判开城府事郑地卒，
谥景烈。地少有大志，姿魁伟，性宽厚。为将好读书，通
大义。凡出入，常以书籍自随。《彝初》之狱，逮系清州，不
服，言必誓天，辞旨慷慨。竟以水灾免，退居光州。至是
被召，未赴而卒。召还李穑、李崇仁。

洪武二十五年，高丽权知国事《李成桂》请更国号，命
仍古号为《朝鲜》。

按：《明通纪》云云。

按《明外史朝鲜传》：“洪武二十五年九月，高丽知密直
司事赵胖等持国都评议司奏言，本国自恭愍王薨，
无嗣，权臣李仁任以辛旽子禑主国事，昏暴好杀，至
欲兴师犯边，大将李成桂以为不可而回军。禑负罪
惶惧，逊位于子昌国人第顺，启请恭愍王妃安氏择
宗亲瑶权国事，已及四年。昏戾信谗，戕害勋旧。子奭
痴𫘤不慧，惟纵酒色，国人谓瑶不足主社稷，今以安
氏命，退瑶于私第。王氏子姓无可当兴望者，中外人
心，咸系成桂。臣等与国人耆老共推主国事，惟圣主
俞允。”帝以高丽僻处东夷，非中国所治，且事有隐曲，
未可信，令礼部移谕：“果能顺天道，合人心，不启边衅，
使命往来，实尔国之福，我又何诛？”其冬，成桂闻皇太
子薨，率群臣制服，遣使表慰，并请更国号。帝命仍古
号曰朝鲜。

按《朝鲜史略》：四年，宪府劾柳曼殊不侍母奉养，夺诸
弟田，民请治其罪。王不听，再论之，只削上护军职。世
子奭还自京师，太祖迎于黄州，遂畋于海州，坠马病
笃。王连遣中使问候，独郑梦周闻之，有喜色焉。谏官
金震阳、李扩、李来、来存、吾子李敢、权弘等上疏曰：“道
传起身贱地，窃位堂司，欲掩贱根，谋去本主，纤成萋”
斐之罪，连坐众多之人。初，禹元宝族人金戬，尝为僧，
私其奴树伊，妻生一女，密加爱护，以嫁士人。禹延生
女适郑云敬，生道传。三卿相间偊起嫌仇与道传同
心，卖弄权势，诱胁诸人，訚在等为扇乱之羽翼，绍宗
璞等为造言之喉舌，唱和而起，广张罪网，施刑于不
可刑之人，求罪于本无罪之地。众心“危惧，咸怨咨嗟。
请令有司收浚等职，牒功券而明正其刑。”亦于道传
贬所置典刑，以令后疏。留中不下。于是震阳等伏阁
更请，王召、郑梦周等议，乃流浚、訚、绍宗于远地。震阳
等使人执道传于奉化，囚蒲州，即今真宝县宪府。又
论吴思忠罪与绍宗同，并请流之。郑梦周忌我太祖，
威德日盛，中外归心，知道传、浚、訚等有推戴之心，欲
乘坠马，病笃图之。令台谏劾道传、浚、訚及素所归心
者五六人，将杀之以及太祖。太宗与李济等议于麾
下，十乃谋去梦周。卞仲良，太祖兄元桂婿也，泄谋于
梦周。梦周诣太祖邸欲观变。及还，太宗，赵英珪等要
于路，击杀之，籍其家。梦周，迎日县人，性豪迈绝伦，有忠孝大节。少好学不倦，精研性理之学，有所得，讲说
发越，超出人意，大为我太祖所器重。屡加荐引，同升
为相。时国家多故，机务浩繁。梦周处大事，决大疑，不
动声色，而左酬右答，咸适其当，多所张设。时谓“王佐
之才。”时俗不行三年丧，梦周独庐墓三年。始令士庶
仿《朱子家礼》，立家庙，奉先祀。又内建五部学堂，外设
乡校，以具学术。如立义仓，设水站，皆其画也。所著诗
文，乃豪放峻洁，流震阳、李扩、李来、李敢、权弘、郑熙、金
亩、徐甄、李作、李申于远地，放穑于韩州，今韩山穑贯
乡也。王使谓穑曰：“两江之外惟卿所适。”穑怃然曰：“臣
顾无田宅，果安归乎？”遂贬衿州，寻徙骊兴。穑天资明
敏，博览群书，为诗文操纸立就，略无疑滞。勉进后学，
以兴起斯文为己任，学者皆仰慕。掌文翰数十年，屡
见称中国。平生无疾言遽色，不露圭角，不治生产，虽
至屡空，亦不以为意。与郑梦周同心，终始不变臣节。
又废崇仁、赵瑚、种学、种善二人皆穑子震阳扩为庶
人。崇仁天资英锐，文辞典雅，穑每叹赏曰：“此子文章，
求之中国不多得也。”帝每览所撰《表》曰：“表辞诚切，中
原士大夫观其著述，莫不叹服。”司宪府又上疏论赞
赵浚忠功，极陈梦周之罪，请流馀党，偰长寿、李茂、李
彬、金履、安鲁生、崔关、金赡于远地。后台谏又极论震
阳罪，杖流远方，寻卒。震阳，庆州人，清直慷慨，常居草
屋，号草屋子。时沈德符、裴克廉等请罢诸道观察使，
复按廉使；罢节制使、经历、都事，复掌务录事。且罢新
定监务诸驿丞、儒学教授官，《资赡诸货库人物》《推刷
都监》、东西递运所水站，及《户口成籍》《牛马烙印》、州郡
乡社里长等法。又令各司凡受禀事，皆令直报都堂，
勿隶六曹。王召还赵浚、《郑道传》南訚都评议。使司执
宗亲南平君和等共六人，及禹、《元宝》五父子《安翊》《金
南得》《崔乙义》《王承贵》《都兴》《安瑗》《柳廷显》《许应》《朴兴泽》
《安俊》《申元弼》《崔咸》流于远地。使经历《张志和》启王曰：
“元宝等屡干罪犯更欲谋乱祸机甚迫未及启闻已
将分配于外。”以《赵浚》为京畿左右道节制使南訚为
《庆尚》道节制使各道皆如之使掌其道戎马。且以浚
判三司事；郑《道传》为奉化郡忠义君；赵浚知密直司
事；恭靖王为三司右使；南訚同知密直司事；权仲和
商议赞成事；尹虎成石璘为赞成事；李仁敏判开城
府事；庆仪郑《熙启》为门下评理；金士衡为三司左使；
尹师德判密直事；金用超《金乙贵》李嶷金裀并为密
直副使；以李行为艺文馆提学。王召我《太宗》及司艺
赵庸曰：“予将与李侍中同盟，卿听李侍中言，草《盟书》
来，岂无故事？”庸言：“列国同盟，则古有之矣。君与臣盟，
则无经籍可据。”王曰：“第草之。庸言于我。”太祖退草以
进。王逊于原州，寻移《扜城郡》，降封恭让君。后三年甲
戌，薨于三陟府，追封恭让王。《高丽》亡，历数归于真主，
壬申年即位。高丽自太祖以后，梁末帝贞明四年戊
寅即位，都松岳郡，至恭让王四年壬申，明太祖洪武
二十五年而亡，合三十二王，共四百七十五年。
洪武二十六年，朝鲜王李成桂上前王金印，请更名
旦。

按《明外史朝鲜传》：“洪武二十六年二月，遣使进马九
千八百馀匹，命指挥王鼐运纻丝绵布一万九千七
百馀匹酬之。六月，成桂表谢，贡马及方物，并上前恭
愍王金印，请更己名曰旦。从之。是日，辽东都指挥使
司奏，朝鲜国招引邻国五百馀人，潜渡鸭绿江，欲入
寇。乃遣使敕谕旦，示以祸福，词甚厉。旦得敕，惶惧陈”
谢，贡方物，并械送逋逃军民三百八十馀人至辽东。
洪武二十七年，朝鲜王《旦》遣子入贡。

按：《明外史朝鲜传》云云。

洪武二十八年《诘责朝鲜表文》

按《明外史朝鲜传》：“洪武二十八年，遣使柳珣表贺明
年正旦。帝以表文语慢，诘责之。珣言表文乃门下评
理郑道传所撰。遂命逮道传，释珣归。”

《洪武》二十九年，留高丽撰表人郑总等不遣。

按《明外史朝鲜传》：“洪武二十九年，旦，送撰表人郑总
等三人至，云表实总等所撰，道传病不能行。帝以总
等乱邦构衅，留不遣。”

洪武三十年冬，复以朝鲜表涉《讥讪》，拘其使。

### 惠宗建文 年旦表陈年老以子芳远袭位许之

按：以上《明外史朝鲜传》云云。

### 成祖永乐元年赐朝鲜王芳远金印诰命冕服经籍按明外史朝鲜传永乐元年正月芳远遣使朝贡四月复遣陪臣李贵龄入贡奏芳远父有疾需龙脑沈

香、苏合、香油诸物，赍布求市。帝命太医院赐之，还其
布。芳远表谢，因请冕服书籍。帝嘉其能慕中国礼，悉
从之。赐金印、诰命、冕服九章、圭玉、佩玉、妃珠翠七翟
冠、霞帔、金坠及经籍、彩币、表里。自后，芳远贡献，岁每
四五至焉。

按《明会典》，“永乐间，给国王冕服九章、圭玉、佩玉、《五经》
《四书》《春秋会通》《大学衍义》等书。王父纻丝纱罗，妃珠
翠七翟冠，红纻丝大衫，素纻丝圆领，霞帔金坠。又给绫绢茄蓝香帽，珠镀金银匣、象牙、犀角，《通鉴纲目》《列
女传》等书，脑麝沈檀、白花蛇等药。又赐编钟、编磬各
十六，瑟、笙各二，琴箫倍之。”

按《苍霞草》，永乐元年赐冕服经籍，从芳远请也。
永乐二年十二月诏立芳远长子禔为世子，从其请
也。

永乐五年。芳远表奉仪物祭仁孝皇后。十二月贡马
三千匹至辽东。命户部运绢一万五千匹偿之。
按以上《明外史朝鲜传》云云。

永乐六年，朝鲜前王旦卒，芳远遣使来告。赐旦谥《康
献》。

按《明外史朝鲜传》：“永乐六年，世子禔来朝，赐纤金文
绮。及归，帝亲制诗赐之，遣中官黄俨护行，赐王朝祭
服白金锦绮。时朝鲜纳女后宫，立为妃嫔者四人。其
秋，遣陪臣郑擢来告其父旦之丧，命官吊祭。赐旦谥
康献。”

永乐八年九月，芳远表贺“平寇”，献马及方物。

永乐十一年。车驾巡北京。朝鲜复表贺。贡马及人参
按以上《明外史朝鲜传》云云。

永乐十六年，朝鲜王芳远请以子祹袭位，从之。
按《明外史朝鲜传》：“永乐十六年，芳远奏世子禔不肖，
第三子祹孝弟力学，国人所属，请立为嗣，诏听王所
择。芳远上表谢，并陈己年老，请以祹理国事。从之，命
光禄少卿韩确、鸿胪丞刘泉封祹为朝鲜国王。”〈按明一统

志及《续文献通考》作“十七年” ，《苍霞草》作“十三年” ，与《明外史》俱异。

永乐十七年，朝鲜表贺贡献，频至京师，朝廷优待之。
按《明外史朝鲜传》：“永乐十七年六月，遣中官赍敕奖
谕，时帝已迁都北京，朝鲜益近，事大之礼亦益恭。中
国有庆，率遣使表贺贡献。其他庆慰谢恩无常期，或
先使未还，后使已至，朝廷亦待以加礼，优恤赐赉，他
国不敢望也。”

永乐二十年，芳远卒，赐谥《恭定》，赙布帛。

永乐二十一年七月，祹请立嫡子珦为“世子”，从之。先
是，敕祹贡马万匹，至是如数至。赐白金、锦、绮、彩绢。

### 仁宗洪熙元年二月祹遣使献方物贺册立中宫及皇太子七月颁即位诏祹奉表贺

按：以上《明外史朝鲜传》云云。

### 宣宗宣德元年遣使赐朝鲜书籍

按《苍霞草》，宣德元年，遣使赐祹《五经》《四书》及《性理大
全》《纲目》《通鉴》，因谓礼臣“是书，有国家所当知，朕嘉惠
远人，故赐之。”

按《全辽志》：“宣德年间，始许朝鲜国贡使易买书籍药
材。”

宣德二年，敕“朝鲜进马，以资边用。”

按《明外史朝鲜传》：“宣德二年三月，遣中官赐祹白金
纻纱罗锦，别敕进马五千匹，以资边用。九月如数。至
宣德四年，敕朝鲜王祹非土产勿进。”

按《明外史朝鲜传》：“宣德四年，赐祹书：‘珍禽异兽，非朕
所贵，其勿献’。后又敕祹：‘金玉之器，非尔国所产，宜止
之土物，效诚而已’。祹表谢。”

按《苍霞草》，四年，祹进《海东青，制》诏“珍禽异兽，非朕所
贵，其勿进方物，效诚而已，毋金玉器祹”再进再谕之。
宣德八年，朝鲜奏遣子弟诣太学，不许。

按：《明外史朝鲜传》：“宣德八年，祹奏遣子弟诣太学或
辽东学读书。帝不许，赐《五经》《四书》《性理》《通鉴纲目》诸
书。”

### 英宗正统元年遣朝鲜妇女金黑等还其国

按《明外史朝鲜传》：“正统元年，祹遣使贺即位。二月，遣
官报赐。三月，放朝鲜妇女金黑等五十三人还其国。
金黑等自宣德初至京师，至是遣中官送回。”

正统三年，赐朝鲜王祹冠佩。

按《明外史朝鲜传》：“正统三年八月，赐祹远游冠、绛纱
袍，玉佩，赤舄。”

正统七年，谕“朝鲜解逋人至京师。”

按《明外史朝鲜传》：“正统七年五月，谕祹曰：‘鸭绿江一
带，东宁等卫，密迩王境，中多细人，逃至王国，或被国
人诱胁去者，毋问汉人女直，有至者，即解京祹报如
旨。初，瓦剌密令诸部诱朝鲜使背中国，祹拒之，白其
事于朝。帝嘉其忠，敕奖之，并赐彩币’。”

正统八年秋，有辽东军旗八人，被寇掠，卖与兀良哈，
得脱至朝鲜，祹给资粮送至京。

正统九年春，有倭寇犯边祹，命将擒获五十馀人，械
送至京。

正统十年，获倭寇。馀党来献。帝连敕奖谕。赐赉加等。
按以上《明外史朝鲜传》云云。

正统十三年，调朝鲜兵会于《辽东》。

按《明外史朝鲜传》：“正统十三年冬，命使调发朝鲜及
野人等地兵，会辽东征北寇。时英宗北狩，郕王监国，
已以皇太后命即位，遣官颁诏于其国。”

正统　　年、给朝鲜远游冠、绛纱袍、翼善冠、龙衮玉
带。本国奏请、弓材牛角，准岁买五十枝。又准岁买弓面二百，不得过数。

按《明会典》云云。

### 代宗景泰元年朝鲜王祹卒封祹子珦为国王珦子弘𬀩为世子按明外史朝鲜传景泰元年祹贡马五百匹奏称奉

敕办马二三万匹。比因邻寇构衅，马畜踣毙，一时未
能。诏曰：“寇今少息，马已至者偿其直，未至者止勿贡。”
是年夏，祹卒，遣中官吊祭。封祹子珦为国王。其秋，珦
续贡马千五百馀匹。赐珦冕服、金币、绢布，偿其直。冬，
又赐珦及妃崔氏诰命，封其子弘𬀩为世子。
景泰三年秋，珦卒，来告哀，遣中官往祭吊。赐珦谥恭
顺，命子弘𬀩嗣立。弘𬀩立三年，以年幼且婴夙疾，请
以叔瑈权国事。
景泰七年，朝鲜王弘𬀩上表逊位于瑈。乃封瑈为国
王，立子璋为世子。

按：以上《明外史朝鲜传》云云。

按：《明一统志》：“七年，封瑈为王。自旦以来，时岁贡献不
绝。其国置八道，分统府州郡县。”

### 英宗天顺 年诏许朝鲜买绮罗彩缎

按：《全辽志》云云。

天顺三年，《登州》船飘入朝鲜，王瑈给衣粮送归，赐敕
奖之。

按《明外史·朝鲜传》：“天顺三年，山东登州卫海船飘入
朝鲜，船坏物失几半。瑈令人运送鸭绿江，给衣粮遣
归，赐敕嘉奖。